ഇ റുപ്പി ഇന്നു മുതല് ന്യൂഡല്ഹി: ഡിജിറ്റല് പേയ്മെന്റ് സംവിധാനം ഊര്ജിതമാക്കുന്നതിന്റെ ഭാഗമായി രാജ്യത്ത് ഇന്നു മുതല് ഇറുപ്പി സേവനം നിലവില്വരും. പ്രധാനമന്ത്രി നരേന്ദ്ര മോദി ഉദ്ഘാടനം ചെയ്യും. നാഷണല് പേയ്മെന്റ് കോര്പ്പറേഷന് ഓഫ് ഇന്ത്യയാണ് എന്.പി.സി.ഐ ഇറുപ്പി വികസിപ്പിച്ചത്. സുരക്ഷിതമായ ഡിജിറ്റല് പേയ്മെന്റാണ് ഇറുപ്പിയിലൂടെ വാഗ്ദാനം ചെയ്യുന്നത്. ഇലക്ട്രിക് വൗച്ചറായും ഇറുപ്പിയെ പരിഗണിക്കാം. ഇ ഗിഫ്റ്റ് കാര്ഡുകള്ക്കു സമാനമായാണു പ്രവര്ത്തനം. കാര്ഡുകളുടെ കോഡ് എസ്.എം.എസിലൂടെയോ ക്യൂആര് കോഡ് വഴിയോ കൈമാറാം.വിവിധ ആവശ്യങ്ങള്ക്ക് ഇറുപ്പി വൗച്ചര് ഉപയോഗിക്കാം. ഉദാഹരണമായി കോവിഡ് വാക്സിനേഷനായി ഇറുപ്പി അനുവദിച്ചാല് അതിനു മാത്രമേ വിനിയോഗിക്കാനാകൂ. ഇങ്ങനെ അനുവദിക്കപ്പെടുന്ന ഇ റുപ്പി വാക്സിന് കേന്ദ്രത്തില് മാത്രമേ ചെലവാകൂ. ഇറുപ്പി ഉപയോഗിക്കാന് ബാങ്ക് അക്കൗണ്ട് നിര്ബന്ധമല്ല. മെസേജ് വഴി ലഭിക്കുന്ന ക്യുആര് കോഡ് തന്നെ ധാരാളം. എസ്.ബി.ഐ, ആക്സിസ്, പഞ്ചാബ് നാഷണല് ബാങ്ക്, ഐ.സി.ഐ.സി.ഐ. അടക്കം എട്ട് ബാങ്കുകളാണ് ഇതുവരെ ഇറുപ്പിയുമായി സഹകരിക്കുന്നത്.